Handelinge 1:1-11 Hemelvaart

Dit is **tyd om te groet.**  
Jesus se aardse werk is afgehandel.

Na sy opstanding het daar ‘n paar dinge gebeur waarvan ons duidelik moet kennis neem.

1. Jesus het met verskeie onbetwisbare bewyse getoon dat hy lewe. Hy het verskeie kere aan van die dissipels verskyn. Hy het op ‘n stadium aan meer as 500 volgelinge verskyn van wie meeste nog tydens die skrywe van die brief gelewe het. Twyfel is uit die weg geruim. Jesus het waarlik uit die dood opgestaan...
2. Jesus het met hulle in die tyd oor die koninkryk van God gepraat. U weet hoe dit gaan wanneer daar afskeid geneem word. Belangrike dinge moet gekommunikeer word.

In ons **teksgedeelte is die dissipels opgewonde**.   
Hulle was saam met Jesus aan tafel.  
Hulle kon **aanvoel hier is iets buitengewoon** aan die kom.  
Iets groots, groots, gaan gebeur...

Hierdie gevoel van hulle word **versterk deur Jesus se opdrag**:

“Moenie van Jerusalem af weggaan nie,   
maar bly wag op die gawe wat die Vader belowe het,  
soos julle van my gehoor het.  
Johannes het wel met water gedoop,  
maar julle sal binne ‘n paar dae met die Heilige Gees gedoop word.

Die opwinding en die afwagting het opgebou.  
**Toe die dissipels dit nie meer kon hou nie**,   
het hulle aan Jesus gevra:

Here, is dit nou die tyd dat U die koninkryk van Israel weer gaan oprig?

Here, het die tyd uiteindelik aangebreek...  
Gaan U ons van die Romeinse oorheersing bevry?

Jesus se **antwoord was drievoudig**:

1. Dit is nie vir julle om die tyd en die omstandigheid te weet wat die Vader in sy eie mag bepaal het nie.
2. Tweedens kyk julle na die verkeerde persoon. Julle kyk na My. Dit is nie ek wat hierdie verskil moet maak nie. Dit is nie Ek wat die aksie gaan laat plaasvind nie...
3. Dit is julle! Julle wat die verskil gaan maak. Julle wat die grootste omwenteling op aarde gaan veroorsaak...

Daarna het daar **hemelse kragte ingetree** wat dié ingeskape swaartekrag wet oortref het.

U weet dit bly elke keer vir my ‘n wonderwerk as ek ‘n vliegtuig in die lug sien.  
Veral as ek self in die ding moet vlieg.

Swaartekrag hou ‘n vliegtuig op die grond.  
Die oomblik wat die vliegtuig in beweging kom begin die **wette van aërodinamika intree.**Dit veroorsaak ‘n sterker krag as die van swaartekrag en die vliegtuig vlieg.

Hier **was dit hemelse kragte** wat in werking getree het.  
Want terwyl Jesus met die dissipels gepraat het,   
het Hy in die lug opgestyg.

Hoër, hoër, al hoër en ‘n wolk het hom weggeneem.

Terwyl hierdie proses aan die gang was,   
het daar **skielik twee mans in wit klere** by hulle gestaan.  
Die manne het aan hulle gevra:

Galileërs, waarom staan julle so na die hemel en kyk?

Hierdie is nie die einde nie,  
want Jesus gaan terugkom net soos julle Hom na die hemel sien opvaar het.

**Hoekom die vraag** waarom staan hulle so en staar?

Die rede is, hulle moet in aksie kom.  
Jesus het opdragte gegee wat hulle nou moet uitvoer.

Die **koninkryk van God moet realiseer.**  
Jesus se werk moet voortgesit word.  
Hulle **moes in Jerusalem gaan wag** vir die uitstorting van die Heilige Gees  
en daarna aan die werk spring.

Jesus se opdrag was:

Julle sal krag ontvang wanneer die Heilige Gees oor julle kom  
en julle sal My getuies wees in Jerusalem, sowel as in die hele Judea en in Samaria en tot in die uithoeke van die aarde (v8)

Hierdie **is aksie woorde**  
Passiwiteit is die teenoorgestelde daarvan.  
Die evangelie moet verkondig word.

Ons **vier jaarliks hemelvaart...**  
*E*lkeen van ons wat glo het die Heilige Gees ontvang.  
Die bewys is: jy glo...

Daar is geen ander manier wat jy kan glo  
as dit Heilige Gees dit nie in jou werk nie.

Wat **doen ek en jy jaarliks na hemelvaart?**Waarvan getuig jou lewe?

Is jy dalk ook passief sonder aksie vir Jesus Christus?

As dit die geval is, is **dit tyd vir bekering.**Want jy moet ‘n getuie vir Jesus wees.

Wat **sien die mense wat elke dag met jou te doen kry**?  
Wat hoor hulle by jou?  
Wat ervaar hulle, waarvan in jy vol?

**Wat is dit wat jou dryf in die lewe?**

Hemelvaart roep jou op tot aksie!

Hoekom?

Want jy gelowige – is dié één wat nou die dinge moet laat gebeur..

Jy is die **een wat Jesus moet verkondig**.  
Jy is die een wat hom moet navolg.  
Jy is die een wat ander van Hom moet vertel

**Tot wanneer geld hierdie opdrag?**

Tot die dag wat die Here Jesus terugkom en ons na hom kom haal.

U sien Br en sr, daar is werk om te doen.  
en dit is ek en jy wat dit moet doen.

Ons is **so bevoorreg dat ons dit kan doen sonder om vervolg** te word.

Verkondig met jou leer en lewe.  
Dit is wat Jesus Christus van jou verwag

Amen